khistorydata/jeongjo-sjw-relations huggingface dataset:
정조 4년
蔡弘履啓曰。禮曹參議沈豊之。除拜後過三日不爲出肅。依定式推考警責。仍卽牌招察任。何如。傳曰。允。
정조 4년
南柱老啓曰。憲府監察茶時。事甚未安。除在外外。未肅拜呈告人員。竝卽牌招。何如。傳曰。允。
정조 4년
以來十一日輪對。取稟。傳于李亨元曰。爲之。
정조 4년
傳于李亨元曰。左承旨入侍。
정조 4년
傳于南柱老曰。明日朝講。兼行次對。
정조 4년
以持平林道浩。牌不進罷職傳旨。傳于南柱老曰。只推。
정조 4년
以禮曹參議沈豊之。牌不進罷職傳旨。傳于李亨元曰。只推。
정조 4년
傳于南柱老曰。左副承旨入待。
정조 4년
南柱老啓曰。明日次對。兩司無進參之員。除在外外。未肅拜呈告人員。竝待開門牌招。以爲推移進參之地。何如。傳曰。允。
정조 4년
傳于李亨元曰。不過申飭。史役方張。禁推實錄郞廳。分揀放送。
정조 4년
南柱老。以右邊捕盜廳言啓曰。依傳敎。罪人張光爀。分揀放送之意。敢啓。傳曰。知道。
정조 4년
持平李顯模疏曰。伏以。臣以昨夜入直騎郞。不能檢飭。又致失火。驚惶震悸。罔知攸措。噫。禁中愼火。何等至重。而職在宿衛之列。有此不勤之失。論其辜負。合被誅戮。果有本曹請罪之擧。而批旨之下。特命不論。聖度雖出涵貸。臣罪不容但已。臣方縮伏隕越。恭俟鈇鉞之誅。豈可以處所之稍遠。有所自恕也哉。此際忽伏承柏府除旨。非徒威罰之不加。乃反寵命之維新。臣誠惝怳感激。益不知死所。顧以負罪之身。揚揚就列。又歸放恣之科。決非臣分之所敢出。伏乞聖明。俯垂諒察。亟命有司。重勘臣不職之罪。以礪他人焉。臣於自劾之章。不宜贅及他說。而若其沐浴之義。願忠之誠。根於秉彝。不敢終默。復申前說。謹此尾陳。嗚呼。國運不幸。亂逆層生。人心陷溺。義理晦塞。君臣上下。固宜汲汲遑遑。亟擧天討。永絶亂本。使人心正而義理明。然後國可以爲國人可以爲人。而以鄭妻之妖逆。龜柱之窮凶。尙逭王章。猶保首領。晏然無事。偃息自在。古今天下。寧有是哉。至於洪國榮之千罪萬惡。前後諸臣。亦旣言之。而眼無君父之尊。擅弄一國之政。堂陛之不嚴。紀綱之頹靡。風俗之乖敗。廉恥之都喪。皆由國榮而啓之。此固人臣之極惡大憝。有一於此。覆載難容。而在渠猶屬細故。噫嘻。當今宗社之大計。臣民之顒望。孰有大於廣儲嗣一事。而以國榮之地處恩遇。乃敢入告出言。必欲沮戲。究厥凶計。曾是莾操懿溫之所不爲。其心所在。路人亦知。則決不可一日容貸。而殿下猶且寬假之。庇護之。使之偃處優遊。任其行止。出沒畿峽。蹤跡莫測。怨毒日積。陰謀滋長。將不知何樣禍機。伏在何處。寧不凜然寒心。而殿下不少爲慮。每於臺啓之批。輒下亟停之敎。上下恬憘。不過文具而止。因循姑息。不念宗國之憂。臣誠痛哭流涕而不足也。伏願聖上。淵然深思。翻然改圖。快揮乾斷。亟從三司兩司之請。使輿憤洩而國勢安焉。向來姜忱對辯之疏。誠一大變怪。憑藉鳴冤。變亂義理。角勝已定之公議。敢發無倫之悖說。至以建天地等語。肆然登諸章奏。世道之寒心。隄防之蕩然容有極哉。大僚兩司。相繼陳箚。痛斥明辨。庶可以熄邪說而明大義。然而削版薄勘。失之太輕。臣竊慨歎也。至於洪柱翼事。臣又有區區愚見。噫。從古亂逆。何代無之。而至若能述諸賊之三塗謀逆。量翼群凶之陰圖擧兵。實是窮天地亘萬古所無之極逆。言之肉戰。思之膽悼苟與此賊。一有聲氣之相連。蹤跡之或親者。則爲今日臣子者。孰不明目張膽。鋤治翦伐。少洩輿憤。以杜亂源。而今者忱之疏。以柱翼。謂之卵育於賊禧。綢繆於趾述。出沒於能量。夫忱之因彈反詈。驅人惡逆。實是前所未有之事。此路一開。後弊難言。誠如相臣之箚。而此與尋常反詈有異。苟使柱翼。萬一近似於此者。惟當流放竄殛。快施黨與之誅。不然而與忱言相反。則爲人臣子。冒此罪名。其何敢自處以人類。一刻容息於天地之間乎。無論言之當否。事之虛實。此言一出。人鬼莫辨。在朝家嚴隄防懋綜核之道。一番明覈。在所不已。如其得實。則黨與之誅。不容少緩。如其落空。則誣人之罪。自有所歸。今若諉以反詈。置而不問。使柱翼。䵝䵢依俙之間。眞有可執之情跡。又有暗通之凶徒。則安知無釁孽餘黨。改頭換面。藏蹤匿影。外托進言之名。內售無嚴之習。以啓後來無窮之慮乎。今臣此言。非獨指一柱翼而已。實有關於嚴隄防憂世道之一端。臣謂就其疏中。論斷洪柱翼諸條。緘問姜忱。以爲究覈處置。斷不可已也。答曰。省疏具悉。首件事。已諭於前後三司。洪柱翼事。嚴隄防懋綜核六字。可謂目下第一義。依施。爾其勿辭。從速察職。
정조 4년
庚子八月初八日卯時。上御寶慶堂。禮房承旨入侍時。右承旨徐有防。記事官金廷龍李集斗。以次進伏訖。上曰。同副承旨入侍。亨元進伏。上命亨元。書正言李顯模疏批。命有防。書傳敎曰。反詈之習。雖可嚴勘。至於本事。毋論信否。旣曰懲討邊事。則不可以緘問。反示扶抑之意。前持平姜忱處。自政院。所懷使之問啓。命書榻敎曰。王大妃殿進御加味生脈散停止。人蔘粟米飮。依前方煎入。命退。承史以次出。
정조 4년
庚子八月初八日申時。上御寶慶堂。左副承旨與來待宰臣。同爲入侍時。行副司直鄭昌聖。左副承旨朴祐源。假注書徐美修。記事官金廷龍李集斗。以次進伏訖。上曰。所授冊子。今皆了當乎。昌聖曰。姑未訖役矣。上曰。然則何時當畢乎。昌聖曰。念前則。某條了當以入矣。上曰。坐直承旨入侍。出榻敎亨元進伏。上命昌聖祐源先退。上曰。今日詣臺者誰也。亨元曰。掌令朴宗彦。詣闕。旋卽出去矣。命書傳敎曰。望闕禮時。兩司不備。而仍爲行禮。殆成前例。事體未安。此後政院。申飭。上曰。昨日監蔡茶時。下吏似不提醒。以致日晩矣。亨元曰。昨以齋日之故。該房。似不卽擧行矣。上曰。今日坐直誰耶。無乃右副伴直耶。亨元曰。然矣。上曰。承旨嫺練者一人。伴直然後。院中凡事。擧行。可以無綻。而今日右位。則近於占便矣。仍命書傳敎曰。旣違飭敎。又近取便。左承旨李亨逵。右承旨徐有防推考。上曰。入侍承旨。年富力强。久爲行公。好矣。政院事着念。則自可通熟矣。能披閱故事乎。亨元曰。間間披覽矣。仍命退。承史退出
정조 4년
行都承旨蔡弘履坐。左承旨李亨逵坐。右承旨徐有防坐直。左副承旨朴祐源坐直。右副承旨南柱老坐。同副承旨李亨元坐。注書金載瓚仕一員未差。假注書徐美修仕直。事變假注書沈達漢仕。
정조 4년
藥房都提調鄭弘淳。提調金華鎭。副提調蔡弘履啓曰。伏未審日間聖體。若何。王大妃殿氣候。益有差勝之節乎。臣等率諸御醫。趁早入侍。仰承諸節爲宜。惠慶宮氣候。何如。臣等不任區區憂慮。敢來問安。竝此仰稟。答曰。知道。
정조 4년
徐有防啓曰。卽者校理金翊休。副校理柳孟養。謂有情勢。陳疏徑出。原疏纔已退却矣。所當直捧禁推傳旨。而此與無端徑出有異。推考警責。何如。傳曰。允。
정조 4년
朴祐源。以都摠府言啓曰。今日入直內三廳武兼禁軍及軍兵等。當爲中日習射。而聖節望闕禮習儀相値。不得爲之之意。敢啓。傳曰。知道。
정조 4년
傳于李亨元曰。右承旨入侍。
정조 4년
傳于李亨逵曰。藥房都提調副提調。次對同爲入侍。
정조 4년
以持平林道浩李顯模。正言任希遠。牌不進罷職傳旨。傳于朴祐源曰。只推。
정조 4년
大司諫前望單子入之。沈念祖落點。
정조 4년
以大司諫沈念祖。牌不進罷職傳旨。傳于徐有防曰。更爲牌招。
정조 4년
傳于朴祐源曰。內乘事。萬萬駭然。大關後弊。當該內乘汰去。
정조 4년
大司諫前望單子入之。金夏材落點。
정조 4년
以臺諫有闕。政事。取稟。傳于徐有防曰。當日爲之。
정조 4년
有政。吏批。判書李福源病。參判徐浩修進。參議鄭志儉進。右副承旨南柱老進。以李鼎運爲掌令。徐郁修爲持平。姜彝正爲校理。洪明浩爲副修撰。尹坊爲刑曹參判。趙城鎭爲兵曹佐郞。承文副正字單任長源。兵曹參知沈念祖。正郞李顯模。仍任事承傳。
정조 4년
兵批。判書李衍祥病。參判李聖圭病。參議申大升入直進。參知沈念祖未肅拜。無政事。
정조 4년
傳于徐有防曰。大臣。明日來待事。遣史官傳諭。
정조 4년
徐有防。以實錄廳摠裁官言啓曰。今日本廳諸郞廳。一齊來會。以待堂上之仕進矣。堂上蔡濟恭。禁府坐起進。金鍾秀受由下鄕。趙㻐以其親病不來。兪彦鎬在外。今日史役。不得已姑停之意。敢啓。傳曰。知道。
정조 4년
又以弘文館言啓曰。本館下番闕直。事甚未安。修撰徐鼎修。副修撰李時秀。竝卽牌招。以爲推移入直之地。何如。傳曰。允。
정조 4년
以修撰徐鼎修。副修撰李時秀。牌不進罷職傳旨。傳于徐有防曰。無端違牌。極涉乖當。館職不備。只推。更爲牌招。
정조 4년
蔡弘履。以吏曹言啓曰。明日親臨文臣製述時。左右通禮。不可不備員。而左通禮尹行晉呈辭在外。今姑改差。其代。口傳備擬以入之意。敢啓。傳曰。知道。
정조 4년
吏曹口傳政事。以兪彦脩爲左通禮。
정조 4년
徐有防。以禮曹言啓曰。今此文臣製述被抄人中。副司果洪明浩。稱病不進。事體未安。稱頉不進人員論責。自有事目。令政院稟旨。依事目施行。何如。傳曰。允。
정조 4년
又啓曰。因禮曹草記。今此文臣製述時。被抄人中。副司果洪明浩。稱病不進。令政院稟旨。依事目施行事。允下矣。副司果洪明浩。今日政纔移玉堂。而明日製述。旣以稱病不進懸頉。依事目。禁推傳旨捧入之意。敢啓。傳曰。知道。
정조 4년
朴祐源。以兵曹言啓曰。同知中樞府事姜五成。所帶本職。係是別軍職例授之窠。而別軍職。旣命汰去。同知之職。不可仍帶。改差。何如。傳曰。允。
정조 4년
又以兵曹言啓曰。今八月初十日。仁政殿親臨文臣製述時。玉轎及副輦陪進次。建陽門。請出標信開門。而事畢陪進後。卽爲還閉。何如。傳曰。允。副輦置之。
정조 4년
兵曹口傳政事。以吳毅常爲兼內乘。
정조 4년
朴祐源。以義禁府言啓曰。頃因洪忠監司沈頤之啓本。慶尙道泗川縣定配罪人南鵬翊逃還時。當該配所官。指名狀聞後。拿問處之事。覆啓蒙允。行會本道矣。當該配所官。以前縣監沈公協。指名以來。而沈公協。今方待命。卽爲拿囚之意。敢啓。傳曰。知道。
정조 4년
持平李顯模疏曰。伏以臣於日昨。以洪柱翼事。疏請究覈矣。姜忱之所懷出。而其負犯顧何如。其罪狀顧何如。出沒於凶逆之門。卵育於凶逆之家。以至於逆禧逆趾逆纘逆簡逆輅逆弘之或書別號。或書職名於譜冊。又甚至於逆述逆任之竝書爵號於伏法之後。而且其附記文字。尤極絶悖。臣雖未及得見全本。而以所懷中臚列者觀之。其所爲言。凶譎叵測。聞者骨驚。見者心靑。而職在三司。卽席親見。固當明目張膽。亟請窮覈之不暇。而只諫長請拿之奏外。無一人陳白者。此何等擧措。此何等分義。噫。近來人心狃安。隄防日壞。懲討一事。便作笆籬邊物。不思沫飮。惟事伈泄。雖有此等凶怪之事。看作尋常。了不知請討。而甚至於今日入侍之不言三司而極矣。臣不勝憂慨。繼之以憤惋不已也。臣謂今日賓對進參憲府臺臣及玉堂上下番。一倂施以削黜之典。洪柱翼。今方拿問。竝命該府。益加嚴覈。期於得情。斷不可已也。答曰。省疏具悉。所陳依施。末端事。亦令政院。以此疏辭。分付該府也。
정조 4년
領敦寧李溵箚曰。伏以。臣於逖違之餘。伏承文臣製述考官之命。病枕蹶然。實幸其昵侍有路。少伸戀結之忱。而第臣左邊不仁。尙未痊可。行步則雖或扶人依樣。拜跪起伏。終末由自力。敦府新銜。至今稽謝。凡有公故。一未進身。煩瀆是懼。亦闕箚訟。前後禁中失火之時。雖擔舁至闕下。而咫尺天門。無望入肅。俱不免自外退歸。寸忱怵惕。殆乎不寐。忽自昨夕。又添登溷之症。度數無節。收拾不得。容俟病勢之少間。以爲祗謝之計。而至於明日。以此症形。萬無入侍之望。玆敢冒萬死號籲於慈覆之天。伏乞聖明。俯垂鑑諒。亟賜變通。仍治臣逋慢之罪。以警具僚。以安私心。千萬幸甚。答曰。省箚具悉卿懇。本症之痊可實所甚幸。見今秋熱。無異庚暑。更冀卿益存少愈之戒也。又如箚中所道愼節。似由一時無妄。固知卿之遄獲勿藥。而來朝考官。今方變通。卿其安心勿辭焉。仍傳曰。此批答。遣史官傳諭于領敦寧。
정조 4년
備忘記。鄭領府事爲命官。
정조 4년
庚子八月初九日。兼春秋朴行淳。義禁府啓目。校書副正字金興弼。以殿講時奉納冊子之大文韱紙。不爲改粘。諺解印本。不能校正罪。捧供以聞啓。傳曰。分揀放送爲良如敎。
정조 4년
庚子八月初九日卯時。上御寶慶堂。右承旨入侍時。右承旨徐有防。假注書徐美修。記事官金廷龍李集斗。以次進伏訖。上命讀製述試望訖。上曰。此等試望。無相避乎。有防曰。親臨則不拘相避矣。上曰。昨日姜忱緘答。何其草草。有防曰。似不別白矣。上命書傳敎曰。朝講有命。兩司長官。無進參之人。事甚未安。大司諫踏下之代。前望單子入之。待下批與都憲。一體牌招。先入侍後謝恩。有防曰。今日朝講。兩司長官。當爲進參。大司憲李𡊠。更爲牌招。以爲同參之地。何如。上曰。依爲之。出擧條上曰。姜忱尙待闕外乎。此問啓出給。今日次對。當爲處分。而如有未盡語。更爲挾書。斯速以入之意。分付。可也。賤臣。承命出傳。還入奏曰。姜忱留宿闕外朝房云矣。仍命退。承史退出。
정조 4년
庚子八月初九日午時。上御寶慶堂。右承旨入侍時。右承旨徐有防。假注書徐美修。記事官金廷龍文采五。以次進伏訖。上曰。左承旨同副承旨入侍。出榻敎亨逵亨元進伏。上曰。今予非欲以色目爲言。而大抵睦來善閔黯權大運之類。何以謂逆耶。近來亂賊。粵自予春宮時。一者譸張訛言。二者動搖國本。三者謀害宮僚。四者沮戲大計。五則挾匕。六則埋凶。七則陰圖簒奪。八則擧兵犯闕之凶謀祕計而極矣。此果何如於睦閔諸逆耶。噫嘻。試思之。國家何負渠輩。而仇視怨懟。若是之甚也。予則每以鎭安爲務。而至於此等柱翼之徒。種下生種。則所謂殄滅無遺者。正是爲今日準備予亦奈何。今對承宣。予面先赤。古人云觀遠臣。必自近臣始。今之所以更事縷縷者。不但爲三承宣之未得參聽於俄筵酬酢。抑亦予深意存焉。嗣今以往。入告出語。祛舊圖新。使一世觀法近臣。爲世道一分之益。是予所以期望於承宣輩者也。惟予深居九重。安得以家諭而戶說也。亨逵等。起伏再三曰。固皆臣等之罪。亦皆臣等之罪也。聖敎之下。實不知所出矣。有防曰。左承旨。雖與柱翼娚妹。而莫往莫來者。十數年矣。向其疏擧時。亦挽不得云矣。上曰。然乎。承史。諸臣以次退出。
정조 4년
庚子八月初九日申時。上御寶慶堂。坐直承旨入侍時。左副承旨朴祐源。假注書徐美修。記事官金廷龍文采五。以次進伏訖。上曰。洪柱翼草供來到乎。知入。賤臣。承命出還入奏曰。尙未來故連爲催促矣。上曰。宋鑑持入。賤臣承命持入。上曰。注書。又爲出去。連促草供。待其來持入。賤臣承命出。上命廷龍。持入洪譜。命祐源書傳敎曰。李顯模。聞以二軍色正郞。移拜云。本色非數遞之窠。持平李顯模。仍任前職。近來騎堂亦宜擇人。徑遞可惜。前參知沈念祖。仍任。承史退出。
정조 4년
行都承旨蔡弘履坐。左承旨李亨逵坐。右承旨徐有防坐。左副承旨朴祐源坐直。右副承旨南柱老坐直。同副承旨李亨元坐。注書金載瓚仕一員未差。假注書徐美修仕直。事變假注書沈達漢仕。
정조 4년
南柱老啓曰。合辭方張之時。諫院無詣臺之員。事甚未安。除在外外。未肅拜呈告人員。竝卽牌招。何如。傳曰。允。
정조 4년
蔡弘履啓曰。領議政金尙喆。左議政徐命善。右議政李徽之。依下敎來待矣。
정조 4년
傳于李亨元曰。大臣金吾堂上入侍。
정조 4년
傳于徐有防曰。科次入侍。
정조 4년
南柱老啓曰。三司諸臣。有稟達事。來詣閤外請對矣。傳曰。入侍。
정조 4년
以正言洪樂淵牌不進罷職傳旨。傳于南柱老曰。禁推傳旨捧入。
정조 4년
徐有防。以實錄廳摠裁官意啓曰。今日文臣製述時。都廳郞廳。全數進參。粉板謄錄郞廳。只四人外。亦皆進參。今日史役姑停之意。敢啓。傳曰。知道。
정조 4년
南柱老。以弘文館言啓曰。新除授校理姜彝正。時在洪忠道公山地。經筵入番事緊。請斯速乘馹上來事。下諭。傳曰。依啓。
정조 4년
朴祐源。以兵曹言啓曰。內吹螺赤及龍虎營兼內吹。今秋等習角時。賞格木綿一同三十疋。依啓下單子。分等施賞之意。敢啓。傳曰。知道。
정조 4년
南柱老。以義禁府言啓曰。罪人洪柱翼。依下敎。着枷杻足鎖。移囚南間之意。敢啓。傳曰。知道。
정조 4년
徐有防。以義禁府言啓曰。時囚皆令草記議處事。命下矣。時囚罪人李采趙慶進等段。欽恤典則。卽聖朝關石。而身爲守令。杖棍之或違式例。或不刻誌。俱極可駭。李德鉉段。稅穀裝發。不免晩時。至有臭載之患。不謹擧行之罪。在所難免。康思賢段。莫重嚴敬之地。醉漢喧鬧。萬萬驚駭。則身爲部官。翌日報曹。揆以事體。殊極可駭。權熻段。所處稍間。不聞喧聲。理或然矣。而身爲臺監。終無皁白。揆以事面。終涉不察。崔命濟段。以其醉漢。出付該部。雖與不禁雜人有異。職是守門。不可全然無罪。沈公協段。罪人之逃還物故。在於百日之內。所當依律文免罪。而常時若能嚴束編配之類。豈至於逃走之境乎。不能檢飭之罪。在所難免。李尙顯徐直修等段。調發民丁。苟非朝令。守土之官。宜不敢擅行。營門督責。雖曰嚴急。所當據理爭執。而不此之爲。汲汲奉行。如恐不及。揆以法理。殊極可駭。竝以此照律。李命瑀段。捐出殘廩。雇軍赴役。使民不至有愁怨之聲。此一款。亦足可尙。全仁謙段。稅船之不善護送。以致臭載。殊極可駭。旣以此被削職之律。而法文所載。不過罷黜。今不可以更勘。竝合有分揀之道。而臣府不敢擅便。上裁。何如。傳曰。允。李命瑀全仁謙。竝分揀放送。康思賢崔命濟權熻。所當嚴處。而俱是殘微之類。姑爲末勘。更觀前頭。亦無所不可。竝以公罪照律。如有功議。仍爲減等。放送後草記。未議處中李元碩白萬興。罷職放送。
정조 4년
掌令李鼎運。持平林道浩。校理權以綱。副校理金宇鎭。正言任希遠。修撰徐鼎修。副修撰李時秀啓曰。請喬桐府黜置罪人鄭致達妻。夬正王法。以洩神人之憤。措辭見上請還寢遠竄罪人韓翼謩。金吾草記勿施之命。仍施遠竄之典。措辭見上請放歸田里罪人金相福。亟令王府。拿鞫嚴問。快正王法。措辭見上請黑山島圍籬罪人龜柱。亟加嚴鞫。夬正王法。措辭見上請削黜罪人洪樂純。爲先中途付處。措辭見上答曰。不允。
정조 4년
掌令李鼎運。持平林道浩。正言任希遠啓曰。請彦衡養遂獻遂。竝令王府。設鞫嚴問。措辭見上請還寢會遂絶島定配之命。仍令王府。設鞫得情。措辭見上請還寢李觀源定配之命。更令王府。設鞫得情。措辭見上請遲晩後物故罪人啓能。亟施孥籍之典。措辭見上請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。措辭見上請物故罪人志恒之支屬應坐者。絶島散配。措辭見上請洪國榮。爲先亟施遠竄之典。措辭見上答曰。不允。第六件七件事。亟停勿煩。
정조 4년
掌令李鼎運啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。夬施當律。請濟州牧定配罪人後樂。亟令王府。更加嚴鞫。期於得情。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。措辭竝見上新除授持平徐郁修。時在京畿抱川地。請斯速乘馹上來事。下諭。洪柱翼。卽賊禧家卵育中一物耳。綢繆於趾述之輩。出沒於量能之間。一世之所共知者。而丙丁以來。倖逭黨與之誅。久切神人之憤矣。以其所修族譜言之。刊印廣布。在於諸賊伏法之後。而乃敢以諸賊職名別號。肆然書錄。略無顧忌。所謂跋文。卽渠所作。而有曰大喪。世變層生。有曰犯人云者。下語絶悖。用意極凶。夫以萬古所無之凶逆。而神人共憤。天討克行。則乃敢云世變。以不共戴天之讎賊。而臣民飮泣。王章斯嚴。則乃敢云犯人。其眼無君父。心護群凶之罪。昭不可掩。此而置之。竊恐亂逆滋起。義理晦塞。請罪人洪柱翼。亟令王府。設鞫得情。答曰。不允。第六件七件事。亟停勿煩。末端事。俄已處分矣。下諭事。依啓。
정조 4년
正言任希遠啓曰。請大靜縣爲奴罪人金壽賢。更令王府。設鞫嚴問。依律處斷。措辭見上請爲奴罪人河翼龍金重得。亟令王府。設鞫得情。快正王法。措辭見上請海南縣定配罪人李弘濟。亟令王府。設鞫嚴問。措辭見上請大靜縣定配罪人有臣宗甲義駿等。竝令王府。設鞫嚴問。期於得情。快正王法。措辭見上請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。措辭見上請定配罪人具翼遠。亟寢酌處之命。仍令王府。嚴鞫得情。快施當律。措辭見上請減死安置罪人大燮。亟寢酌處之命。仍令王府。設鞫得情。夬正王法。措辭見上請減死罪人弼海。亟寢酌處之命。仍令王府。設鞫得情。夬正王法。措辭見上請遠竄罪人安兼濟李宅鎭。亟命王府。竝加嚴鞫。期於得情。依律處斷。措辭見上請恒善支屬。亟命散配。日謙兄弟。竝投絶島。以嚴隄防。措辭見上請荐棘罪人瑩中。亟令王府。設鞫嚴問。快施當律。措辭見上請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。措辭見上請濟州牧減死定配罪人範聖。依律處斷。措辭見上請減死定配罪人德秀。亟命王府。更加嚴鞫。夬正王法。措辭見上請逆賊尙魯。亟施孥戮之典。措辭見上洪柱翼之罪。可勝言哉。卵育於逆家。附麗於賊徒。固是丙丁間漏網之物也。渠之所修譜冊。刊行於諸賊伏法之後。而或書職名。或書別號。不少顧忌。且其附記文字。至云世變層生。又云犯人。其下語之絶悖。用意之叵測。顯有陰護諸賊之意。此而置之不問。義理有晦塞之慮。亂逆有滋蔓之患。請罪人洪柱翼。亟令王府。設鞫得情。答曰。不允。第九件事。亟停勿煩。末端事。俄已處分矣。
정조 4년
咸鏡監司鄭昌順疏曰。伏以臣猥膺藩寄。行將陛辭。臣之父母墳山。在於京畿高陽地。今當遠離之日。益切霜露之感。情私所迫。援例控籲。伏乞聖慈。特許恩暇。俾得往省。以伸至情。千萬幸甚。答曰。省疏具悉。卿其依所請往省焉。
정조 4년
大司憲李𡊠疏曰。伏以臣於見職。旣有情勢。義在必遞。荐違召命。縮伏俟勘。伏見持平李顯模疏本及姜忱所懷一通。則洪柱翼之窮凶情節。綻露無餘矣。噫。柱翼之卵育於逆家。出沒於賊徒。已難逭黨與之誅。而至於能述任等諸賊。實是亘萬古所無之劇逆。而渠之所修譜牒。旣行於諸賊伏法之後。則其職名別號。固當趁卽割去。以寓共誅之義。而渠敢仍舊不改。書其職號。甚至於紙顚標識。乃以逆能等群凶。書之以杖死者。極其凶悖。而且其附記文字。滿紙下語。陰慘不道。其曰大喪出未幾。世變層生。逆獄屢起云者。顯有陰護凶賊之意。而至於事變之後及犯人云云。無非絶悖至凶之語。噫嘻。丙丁以後。爲今日臣子者。若有一分秉彝之心。孰不欲食其肉寢其皮。而渠乃大書特書。刊印廣布。不少顧忌。究厥心腸。卽一凶賊耳。當時漏網。固是意外。而到今現發。可見天理之昭昭。此不嚴覈置法。其可曰國有常憲乎。臣謂洪柱翼。亟令王府。設鞫得情。依律處斷。斷不可已也。臣於向來箚論姜忱也。只懼大義之斁塞。竊痛舊防之崩壞。臣果汲汲論列。而至於忱之所論柱翼事。臣則未知本事之如此。只謂反詈之言。果未卽仰請覈實。此莫非臣見事不明之致。其溺職之失。在所難免。玆敢露章自列。仰瀆崇聽。伏乞聖慈。亟降威罰。以警具僚。不勝幸甚。答曰。省疏具悉。覈與鞫。其爲究其實。固無異也。俄已允之。卿其勿辭行公。
정조 4년
大司諫金夏材疏曰。伏以臣於病伏垂死之中。伏奉諫長移拜之命。臣誠惶隕震惕。靡所容措。繼伏見前持平李顯模疏本。則因姜忱所懷。請洪柱翼竝加窮覈而得情矣。臣又追聞其譜冊附錄。旨意叵測。不可殫擧。而其曰世變層生。又曰事變之後。又曰犯人名字。略爲標識。噫嘻。此何言也。近年逆獄。卽窮天地亘萬古所無之變也。至於逆種。都萃於一門。妖兇潛伏於女子。則尤是史牒之所未見也。爲今日臣子者。恨不食肉寢皮。以盡萬世必報之義。而況如柱翼地處。不幸近出之痛。宜別於恒人。而抑何心腸。輕輕勘過。略略提去。窮凶絶悖之意。自不掩於文字之間。至於啓禧等凶焉而列書職名。孝任之逆焉而存其封爵。聞之髮豎。言之骨冷。臣聞君臣之義。無所逃於霄壞。民彝之則。莫有大於倫綱而。此輩之狎侮干犯。若是無難。是可忍也。孰不可忍也。到今厥罪彰著之後。不可以姓名之藏匿。有所疑難也明矣。獄體嚴祕。雖未聞囚供之如何。而眞贓旣露。則渠安敢發明乎。臣謂亟令王府。嚴鞫取服。夬施典刑。斷不可已也。臣於新除。義當竭蹶。而狗馬之疾。浹旬沈淹。口噤而不能食。下利而腸益脫。㱡㱡有朝夕之憂。房闥之間。末由蠢動。而憂憤所激。玆陳短章。伏乞聖明。察其憂而納其言。仍治臣瘝曠之罪。以肅朝綱。不勝幸甚。答曰。省疏具悉。所陳。憲批及之。卿其勿辭。調理行公。
정조 4년
庚子八月初十日。兼春秋朴行淳。義禁府啓目。罪人洪柱翼。所當嚴訊取服。而循例開坐。有非嚴懲討重獄體之道。何以爲之啓。傳曰。洪柱翼事。其心所在。可謂路人所知。大抵渠輩之仇視國家久矣。國家。早破渠輩凶臆。御極以後。多被誅竄。作主之慾。旣未若意浹洽。擅弄之心。又不如意充副。重以盤根蔕固之徒。所漏網於丙丁者。非姻親卽知舊也。雖或拘攣事勢。牽掣左右。猶不敢肆行手段。彰逞口氣。而顧其中則率皆憤恚不滿。惟於腔腸之間。每不免如有物存焉者。㶁㶁衝亘。決之不得。大蓋似此頭腦不拔之故。自致隨處透露。果然近日有柱翼事出。而益知天道之不可誣也。然柱翼特一渠輩影子之影子。不有骨子。安有影子。予之姑靳設鞫之請者。意亦在是。爲先同謀諸人。卽爲嚴覈得情爲旀。雖以本事言之。自有載籍以來。亂逆何限。而豈有若渠家族黨。作謀造計者乎。始則譸張訛言。誑惑人心。沮戲大計。動搖國本。中焉試興文之匕。埋占房之蠱。末乃陰圖擧兵。潛售篡弑。此皆渠之族祖逆能。族叔逆趾逆述逆纘逆量逆履逆信。族弟逆簡逆吉逆範逆格。與夫渠之族母孝任。切姻輅賊弘賊澤賊等。所迭相發謀而未克遂者是置。渠若有一分秉彝之天。固當滅絶之不暇。而乃反潛藏爲之冤之之心。能簡劇逆之刑斃未正法者。隱然歸之於枉犯瘐死。從又禧賊。則稱號推詡。逆任則具爵特書。其次諸逆之伏誅杖斃者。一不貶削。以至附記之文。而句語尤極凶悖。昨供專事游辭。殆無着落。更以此意。發問目。其設心用意之事。一一推問以聞爲良如敎。
정조 4년
義禁府啓目。罪人洪柱翼更招啓。傳曰。觀此更招。渠之窮凶絶悖之跡。至譎極奸之謀。彰著無餘。明若觀火。是隱則。渠亦人耳。抑何心術。更懷呑吐之計。不念罪上添罪之歸乎。槪渠以豺腸獍肚。自幼及長。至于今鬚髮種種。賴以得力者。無他。居停於賊禧之家。爲其所豢養。追逐於逆量之際。爲其所薰染。賊徒逆類之於渠。可謂恩之厚而誼之篤矣。是隱則。朝家自丙丁以後。罪人斯得。恭行天討。在渠之心。安得不隱痛在中。無異身親當之乎。以是之故。若譜例也譜錄也譜記也。各項文字中。肆施渠潛蓄之胸臆者。特不過自以謂假此。而寓凶言存筆法云爾。卽此一節。獨非渠與諸逆。同情之斷案乎是旀。至又龜柱。卽量𨩌之徒黨也。觀源。亦禧能之姻壻也。逆節昭著。懲討方張。則或稱參判。或稱進士。作爲手標。藏在衣笥。惟此分送記。渠則以爲非譜伊集云云。而豈足爲輕重於發明之說乎是旀。渠又以爲。此蓋事在丙申以前。故龜觀兩豎。如彼稱號是如納供。而此亦有一言可破者。同錄諸人。亦多有丙申以前。在下大夫法從之列者是去乙。以今卿宰官號書之。執此究之。明知其丙申以後事也。到此地頭。渠雖有三尺之啄。懸河之辯。何以分疏乎。渠之同情。必有其人。俄者判付。亦已詳之。推以事理。自有骨子是去乙。特敎嚴問之下。敢生抵賴之計。指名現告新反。乃反以設或有之。不可援引等說爲對。此與逆能供中。雖優爲謀逆。不少之人。何以承服之言。一串貫來者是置。卿等何不迫問窮詰。期於得其情實而後已乎。更良嚴覈。使不敢如前拒逆爲旀。且若附記句語之謂以實無他意。猶是罪囚粧撰之例套。亦豈可但已而不加細覈處乎。大抵平問之下。有難取服。而姑不設鞫。容俟端緖之盡露也。右良判付辭意除良。卿等。各自出意見發問目。施威嚴問爲有矣。如不直招。直爲各別嚴刑。限十五度。捧草供以聞爲良如敎。
정조 4년
庚子八月初十日辰時。上御宣政殿。大臣金吾堂上入侍時。領議政金尙喆。左議政徐命善。右議政李徽之。判義禁蔡濟恭。同義禁鄭昌聖李聖圭洪檢。左副承旨朴祐源。記事官金載瓚金廷龍文采五。以次進伏訖。尙喆曰。夜間聖體。若何。上曰。一樣矣。王大妃殿氣候。何如。上曰。一樣矣。惠慶宮氣候。何如。上曰。一樣矣。尙喆曰。今見囚供情節彰露無餘矣。上曰。判義禁。陳所見。可也。問目非懸空。乃文迹執贓。渠何以發明乎。濟恭曰。罪人極爲妖惡。少無惶怯之意。顯有發惡之心。供辭中斷手於丙申九月之語。渠請拔之。以此見之。誠極凶頑矣。上曰。以造譜時。與何親何族。相議爲之。發問取服也。此是肯䋜矣。敢以大喪出後。事變層生及杖死犯人等說。書諸刊行文字。豈非萬萬凶獰乎。尙喆曰。渠若有人臣之心。則當以不幸近出。自爲驚痛之不暇。而今乃肆然書刊於金石之文。逆情凶肚。顯有不滿之意。當亟令具格鞫問矣。濟恭曰。罪人。實非尋常獄囚。決不可只以該府堂上按獄矣。上曰。所謂惡逆之科。犯人等語。爲人臣而安敢書之乎。濟恭曰。初次取招。已爲一一承款。初不敢生意發明。今則斷案已成。更無容他說矣。跋文中。不書渠名。有若匿名書者。尤爲凶慘矣。尙喆曰。在國體。雖不爲自上親問。臣等。謹當出去按獄矣。上曰。予有所商量矣。命善徽之曰。嚴斷此獄。然後凶徒可以知戢矣。濟恭曰。今此罪犯。有一於此。當爲死罪。況十餘條極罪。昭著無餘。自有獄體以來。不爲設鞫於此等獄者。臣未之聞也。尙喆命善徽之曰。洪柱翼叵測情節。狼藉難掩。於族譜現露之後。則身爲執法之臣。固當嚴辭請討之不暇。而大司諫沈念祖。不爲發啓。只陳所懷。不但大損臺體。況其遣辭疎略。終欠慷慨憂憤之意。雖緣倉卒登筵。未及周旋之致。揆以事面。不可無懲。前大司諫沈念祖。罷職。何如。上曰。依爲之。出擧條命書禁府時囚草記。判付訖。命退。諸臣以次出。
정조 4년
庚子八月初十日辰時。上御仁政殿。親臨文臣製述入侍時。行都承旨蔡弘履。左承旨李亨逵。右承旨徐有防。左副承旨朴祐源。右副承旨南柱老。同副承旨李亨元。記事官金載瓚。假注書徐美修。記事官金廷龍文采五。以次侍立訖。上具翼善冠袞龍袍。乘輿出仁和門殿座。先是。承史先行四拜禮。試官及應製人員。入就拜位。行四拜禮畢。諸試官。陞殿進伏。鄭弘淳曰。日間聖體。若何。上曰。一樣矣。弘淳曰。王大妃殿氣候。若何。上曰。一樣矣。弘淳曰。惠慶宮氣候。若何。上曰。一樣矣。弘淳曰。藥院提調金華鎭。進去役處。宜有變通之道矣。上曰。副提調監煎。可也。試官。承命寫御題訖。上曰。侍衛軍兵雨具。出榻敎上乘輿還內。諸臣遂退出。
정조 4년
庚子八月初十日巳時。上御寶慶堂。左副承旨入侍時。左副承旨朴祐源。假注書徐美修。記事官金廷龍文采五。以次進伏訖。上曰。捧試券幾許。知入。賤臣。承命出。還入奏曰。所捧九張。而論八表一云矣。上曰。洪譜中量海派。錄在第幾卷。知入。賤臣承命出。承史繼退。
정조 4년
庚子八月初十日酉時。上御寶慶堂。坐直承旨與玉堂下番。同爲入侍時。修撰徐鼎修。右副承旨南柱老。假注書徐美修。記事官金廷龍文采五。以次進伏訖。上曰。校正冊子持入乎。鼎修曰。未及校正。故不得持來矣。上曰。然則先退。鼎修退出。上命柱老讀奏公事。命書判付。上曰。日已迫曛。其餘循例公事。出院立月。可也。承史以次退出。
정조 4년
庚子八月初十日二更。上御寶慶堂。左副承旨朴祐源。假注書徐美修。記事官金廷龍文采五。以次進伏訖。上曰。禁堂待令云乎。祐源曰。開坐後不爲退去。尙留待金吾云矣。命讀柱翼再招草供。祐源讀奏曰。庚子八月初十日。罪人洪柱翼。年五十五。更招白等。矣身口招公事判付內。洪柱翼事其心所在。可謂路人所知。大抵渠輩之仇視國家久矣。國家早破渠輩胸臆。御極以後。多被誅竄。作主之慾旣未若意浹洽。擅弄之心。又不如意充副。重以盤根蔕固之徒。所漏網於丙丁者。非姻親。卽知舊也。雖或拘攣事勢。牽掣左右。猶不敢肆行手段。彰逞口氣。而顧其中則率皆憤恚不滿。惟於腔腸之間。每不免如有物存焉者。㶁㶁衝亘。決之不得。大槪似此頭腦不拔之故。自致隨處透露。果然近日。有柱翼事出。而益知天道之不可誣也。然柱翼。特一渠輩影子之影子。不有骨子。安有影子。予之姑靳設鞫之請者。意亦在是。爲先同謀諸人。卽爲嚴覈得情爲旀。雖以本事言之。自有載籍以來。亂逆何恨。而豈有若渠家族黨。作謀造計者乎。始則譸張訛言。誑惑人心。沮戲大計。動搖國本。中焉試興文之匕。埋占房之蠱。末乃陰圖擧兵。潛售篡弑。此皆渠之族祖逆能。族叔逆趾逆述逆纘逆量逆履逆信。族弟逆簡逆吉逆範逆格。與夫渠之族母孝任。切姻輅賊弘賊澤賊等。所迭相發謀。而未克遂者是置。渠若有一分秉彝之天。固當滅絶之不暇。而乃反潛藏爲之冤之之心。能量劇逆之刑斃未正法者。隱然歸之於枉犯瘐死。從又禧賊。則稱號推詡。逆任則具爵特書。其次諸逆之伏法杖斃者。一不貶削。以至附記之文。而句語尤極凶悖。昨供專事游辭。殆無着落。更以此意。發問目。其設心用意之事。一一推問以聞。爲良如敎敎是置。矣身昨日之供。雖不掩已行之跡。亦敢諱所以之故。呑吐情狀。莫逃於聖鑑之下。十行判付。破盡魑魅之藪。覰得梟獍之腸。到此地頭。矣身雖喙長三尺。安敢萌更爲游辭之計乎。譜錄窮凶之事。矣身旣已自服。而此事非矣身所獨辦者。必有與之商確。與之質證。而又必有爲之指揮者。勿論遠近族親。一一指名以告爲旀。族譜印布之際。凶慘如龜柱負犯如觀源。亦皆入於分排之中。其所列錄。旣已現捉。矣身之必以惡逆之類。看作尋常之人。以續姻戚舊好者。抑何心術是旀。趾述纘簡量能輅弘與孝任輩之或書職銜。或書杖死。或書貞夫人。矣身昨已遲晩。今無更問。而凶逆。天地之所不容。神人之所共憤。設使不幸出於近族人。必斷以大義。遠之斥之。惟恐或染於已者。無論智愚。人情同然是去乙。矣身耳亦不畏國法。不顧公議。不憚或染於已依例列書惟恐不及。廣布諸家者。此是矣身於諸逆。無論親族。皆爲血黨死友。故腔子之內。不以凶逆認得。以至於晏然列錄。肆然印布者。眞箇是存諸中而發於外者。其心所在。昨雖隱忍周遮。今於聖問之下。若或如前則。刑訊取服。斷不可已。矣身亦今日臣子。更何敢一向漫漶爲說乎。判付問目內。辭緣。一一從實直告。亦推問敎是臥乎在亦。矣身族譜事。始終擔當。都是矣身也。一家設或有相議者。無非以矣身之見主張而爲之者。曖昧之人。何可以某某指的以告乎。此則雖死。不敢援引是白遣。至於龜柱觀源事段。非爲族譜之分給。矣祖文集。經營刊印。故預錄其可以分送之處。而似在於丙申以前。則書以參判與進士者。事勢之固然是白遣。諸賊等書以職名與貞夫人。此實由印出於逆獄之前。故雖欲改之。事力未逮。只以刻籤表之。此則昨日之招。已爲告達。今無更達之言是白遣。至若附記中犯人之句。以其上有惡逆之科等語。故承接而書之。此則矣身別無他意。而若以此爲罪。則無辭可辨是白置。判付問目內辭緣。惶恐遲晩。向前罪人洪柱翼。亦依傳敎。各別施威嚴問是白乎矣。今日之抵賴。比昨日尤有甚焉。本事同議之人。則謂之以設或有之。不可指的援引。龜柱觀源列錄事。則諉之以文集分送。而事在於丙申以前。諸賊職號等事。則更申昨日之言。別無異同。附記句語。則謂之以實無他意是白如乎。獄未老而已生奸計。專事漫漶。以施威萬無取服之路。何以爲之。讀訖。上曰。其問目眞善作矣。命書傳敎曰。觀此再供。窮凶絶悖。與伏法諸賊。可謂換頭改面者也。情跡之彰著。不特譜錄一事。腸肚之露綻。又不但附記一篇。更招中拒逆二條事。至爲凶獰而今已夜深。姑令罷坐。待判付下。明曉開坐捧草供以聞。上曰。當直都事。招立閤門。罪人嚴囚。書札嚴禁事。各別申飭。賤臣承命。出傳還入。上命祐源書判付曰。觀此更招。渠之窮凶絶悖之跡。至譎極奸之謀。彰著無餘。明若觀火是隱則。渠亦人耳。抑何心術。更懷呑吐之計。不念罪上添罪之歸乎。槪渠以豺腸獍肚。自幼及壯。至于今鬢髮種種。賴以得力者。無他居停於賊禧之家。爲其所豢養。追逐於逆量之際。爲其所薰染。賊徒逆類之於渠。可謂恩之厚而誼之篤矣是隱則。朝家自丙丁以後。罪人斯得。恭行天討。在渠之心。安得不隱痛在中。無異身親當之乎。以是之故。若譜例也譜錄也譜記也。各項文字中。肆施渠潛蓄之胸臆者。特不過自以謂假此。而寓凶言存筆法云爾。卽此一節。獨非渠與諸逆同情之斷案乎是旀。至又龜柱。卽量𨩌之徒黨也。觀源。亦禧能之姻壻也。逆節昭著。徵討方張。則或稱參判。或稱進士。作爲手標。藏在衣笥。惟此分送記。渠則以爲匪譜伊集云云。豈足爲輕重於發明之說乎是旀。渠又以爲。此蓋事在丙申以前故。龜觀兩豎。如彼稱號。如是納供。而此亦有一言可破者。同錄諸人。亦多有丙申以前在下大夫法從之列者是去乙。以今卿宰居號書之。執此究之。明知其丙申以後之事也。到此地頭。渠雖有三尺之喙。懸河之辯。何以分疏乎。渠之同情。必有其人。俄者判付。亦已詳之。推以事理。自有骨子是去乙。特敎嚴問之下。敢生抵賴之計。指名現告新反。乃反以設或有之。不可援引等說爲對。此與逆能供中。雖優爲謀逆。不少之人。何以承服之語。一串貫來者是置。卿等。何不迫問窮詰。期於得其情實而後已乎。更良嚴覈。使不敢如前拒逆爲旀。且若附記句語之謂以實無他意。猶是罪囚粧撰之例套。亦豈可但已而不加細覈處乎。大抵平問之下。有難取服。而姑不設鞫。容俟端緖之盡露也。右良判付辭意除良。卿等各自出意見。發問目。施威嚴問爲有矣。如不直招。直爲各別嚴刑。限十五度。捧草供以聞爲良如敎。書訖。上曰。此等文書。注書雖不載錄。而此獄則供辭與判付。無遺載之。可也。仍命退。承史以次退出。
정조 4년
行都承旨蔡弘履坐。左承旨李亨逵坐。右承旨徐有防坐直。左副承旨朴祐源坐。右副承旨南柱老坐。同副承旨李亨元坐直。注書金載瓚仕一員未差。假注書徐美修仕直。事變假注書沈達漢仕。
정조 4년
朴祐源啓曰。合辭方張之時。兩司無詣臺之員。事甚未安。除在外受由外。呈告人員。竝卽牌招。何如。傳曰。允。
정조 4년
以掌令李鼎運。正言任希遠。牌不進罷職傳旨。傳于南柱老曰。只推。更爲牌招。
정조 4년
蔡弘履啓曰。領議政金尙喆。左議政徐命善。領府事鄭弘淳。右議政李徽之。依下敎來待矣。傳曰。入侍。
정조 4년
傳于李亨元曰。入直玉堂。持續明義錄入侍。
정조 4년
有政。吏批。判書李福源病。參判徐浩修進。參議鄭志儉進。右承旨徐有防進。以李益烍爲副校理。李濟萬爲掌令。沈商賢爲正言。李性吾爲正言。金文淳爲兵曹參知。鄭昌聖爲平市提調。李運彬爲監察。沈綏之爲陰竹縣監。趙弘鎭爲鴻山縣監。權恢爲藍浦縣監。權濟應爲報恩縣監。
정조 4년
兵批。判書李衍祥病。參判李聖圭病。參議申大升進。參知金文淳未肅拜。同副承旨李亨元進。副司直具㢞洪益弼李壽勳丁範祖。知事單洪樂性。僉知單田文顯。
정조 4년
李亨元。以吏曹言啓曰。今此秋夕祭獻官及大祝。以侍從塡差。而時無職名人員。依例令該曹。口傳付軍職。何如。傳曰。允。
정조 4년
兵曹口傳政事。副司直邊得讓金文淳吳大益趙時偉趙英鎭金頤柱李敬玉宋煥喆金魯永柳義養。副司果沈命德李濟萬沈商賢李夔尹長烈李益烍尹尙東宋民載姜。
정조 4년
南柱老。以義禁府言啓曰。時囚罪人李采趙慶進李德鉉康思賢權熻崔命濟沈公協李尙顯徐直修李命瑀全仁謙等。議處草記批旨內允。李命瑀全仁謙。竝分揀放送。康思賢權熻崔命濟。竝以公罪照律。如有功議。仍爲減等放送。未議處中。李元碩白萬興。罷職放送事。命下矣。時囚罪人李采趙慶進段。欽恤典則。卽聖朝關石。而身爲守令。杖棍之或違式例。或不刻誌。俱極可駭罪。取考律文。則大明律制書有違條有曰。凡奉制書。有所施行。而違者。杖一百。大典推斷條有曰。犯私罪。杖一百決杖。告身盡行追奪。先祖受敎內。王府決杖者。代以金贖矣。李采趙慶進等。各杖一百收贖。告身盡行追奪。李尙顯徐直修等段。調發民丁。苟非朝令。守土之官。宜不敢擅行。營門督責。雖曰嚴急。所當據理爭執。而不此之爲。汲汲奉行。如恐不及。揆以法理。殊極可駭罪。取考律文。則大明律私役部民條有曰。凡有司官私役。使部民一名。笞四十。每五名加一等。罪止杖八十。李德鉉段。稅穀裝發。不免晩時。至有臭載之患。不謹擧行之罪。在所難免。取考律文。則續大典漕轉條有曰。發船過限。則該守令。奪告身。大明律不應爲條有曰。凡不應得爲而爲之。事理重者。杖八十。大典推斷條有曰。犯私罪。杖八十。奪告身三等。犯枉法受贓外。笞杖竝收贖云矣。李尙顯徐直修李德鉉等。各杖八十收贖。奪告身三等。沈公協段。罪人之逃還物故。在於百日之內。所當依律文免罪。而常時若能嚴束編配之類。豈至於逃走之境乎。不能檢飭之罪。在所難免罪。取考律文。則大明律不應爲條有曰。凡不應得爲而爲之者。笞四十。名例有曰。犯私罪。笞四十。附過還職。大典推斷條有曰。犯枉法受贓外。笞杖竝收贖云矣。沈公協。笞四十收贖。附過放送。康思賢段。莫重嚴敬之地。醉漢喧鬧。萬萬驚駭。則身爲部官。翌日報曹。揆以事體。殊極可駭。權熻段。所處稍間。不聞喧聲。理或然矣。而身爲臺監。終無皁白。揆以事面。終涉不察。崔命濟段。以其醉漢。出付該部。雖與不禁雜人有異。職是守門。不可全然無罪。罪取考律文。則大明律。不應爲條有曰。凡不應得爲而爲之者。笞四十。康思賢權熻崔命濟等。各笞四十。以公罪收贖。而李采。永安尉外玄孫云。議減一等。杖九十收贖。奪告身四等放送。李尙顯十一代祖克堪。佐翼功臣云。功減一等。杖七十收贖。奪告身二等放送。徐直修五代祖景霌。振武原從功臣達城尉五寸親。李德鉉四代祖㵓。寧國功臣綾原大君五寸親云。竝功議各減一等。各杖六十收贖。奪告身一等放送。沈公協十一代祖澮。權熻十六代祖漢。佐理功臣云。各減一等。笞三十收贖竝放送。李命瑀全仁謙等。分揀放送。李元碩白萬興等。罷職放送。趙慶進康思賢崔命濟等。無功議云矣。敢啓。傳曰。知道。
정조 4년
徐有防啓曰。明日再明日三明日。以國忌齋戒正日。視事頉稟。傳曰。知道。
정조 4년
持平林道浩啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。措辭竝見上請罪人洪柱翼。亟令王府。設鞫得情。措辭見上答曰。不允。第六件七件事。亟停勿煩。
정조 4년
領敦寧李溵箚曰。伏以臣昨日恩批隆重。得以少安病心。且惶且感。無以爲喩。卽又伏承時原任入侍之命。而臣病方澌綴。欲起還仆。竟末由自力。伏枕戰恐。恭俟譴何。伏乞遄降威罰。以彰其慢焉。臣於病中得接近日朝紙疏章之出者。洪柱翼窮凶情節。綻露無餘。可勝誅哉。噫嘻。賊禧一種。實是窮天地亘萬古所無之凶逆也。至今思之。孰無食肉寢皮之心。則爲柱翼之道。雖是印譜之後。固當削去諸賊。而不此之爲。乃敢存其職名。至於逆任。亦書其封爵。此已萬萬凶慘。末乃以世變犯人等說。肆然書之於刊行之冊子。厥罪狼藉。而刊譜一事。爲渠斷案。國有常憲。三司請鞫。旣出於公共之憤。而未蒙允兪。只令該府覈問。有傷於國體大矣。臣方欲一陳請。今奉入侍之命。而趨入無路。玆敢箚以代之。伏願亟命設鞫。嚴覈柱翼。期於得情。明正典刑。斷不可已也。病思昏昏。言不盡意。惶恐惶恐。答曰。省箚具悉卿懇。覈其情實。豈在於鞫與不鞫。況允嚴鞫之請。雖不設鞫。事面猶不至太輕也。卿𧏮之尙遲痊可。切爲卿悶慮。卿須益加將理焉。仍傳曰。此批答。遣史官。傳諭于領敦寧。
정조 4년
大司憲李𡊠箚曰。伏以。臣昨以洪柱翼設鞫得情事。陳疏仰請。而及承批旨。以覈與鞫無異爲敎。而尙且平問。致有頑拒之端。臣竊不勝訝惑憂歎之至。噫嘻。柱翼綢繆陰護之窮凶情節。旣已彰著於譜錄與附記。此與向來之伏法諸賊。一而二。二而一者也。論以春秋之義。烏可免亂逆之誅。而顧此眞贓畢露。公案已成。則渠雖欲抵賴。其可得乎。然而王府之平問究覈。殆無異於等閒訊囚。故至於數條拒逆。尤極凶悖。蓋覈與鞫。輕重懸異之故也。安有罪犯凶逆。而其究治之法。若是緩忽之甚者乎。若不設鞫嚴訊。則其陰凶情跡。終無以輸款。臣謂亟令王府。設鞫得情。依律處斷。斷不可已也。答曰。省箚具悉。打草驚蛇。語有之。驚而知懼。何妨其化爲赤子也。
정조 4년
庚子八月十一日。兼春秋朴行淳。義禁府啓目。罪人洪柱翼。更招啓。傳曰。三招抵賴。與初再招無異。所謂遲晩云云。益知渠凶獰之一端。逐條逐段。沒頭沒尾。曰遲晩。曰遲晩者。其口鋒之無倫絶悖。尤極萬萬譎慝。到今譜記一事。猶屬第二件。彼觀源則參聞擧兵之凶謀。密議桐宮之講義。伊時訊推。端緖旣露。特以故相文忠公之嫡派。而渠又獨身。特加屈法。減死遠配是隱則。觀源。卽一換名之澤遂。易姓之弘燮是去乙。渠雖無狀。亦旣北面於國家。而乃謂觀源。以不過坐竄。罪不大段是如爲有置。渠與觀源輩。不但地相敵居相近兺除良。觀源。卽逆能之愛壻。而渠則賊禧之切族。締結於生前。綢繆於死後。追勘逆譜出於報不報之恩。肆綴凶說。寓之信傳信之科。十手所指。萬口攸同。而敢於反復淑問之下。隱諱本情。漫漶實事。所謂掩耳偸鈴。厥罪尤大者。在渠準備語也是旀。又若龜柱。則前後逆節之次第彰露者。雖使罄竹傾海。難以殫擧。朝家始命逮捕。旋使莅斬是如可。竝姑反汗。尙置海島。非渠負犯之有一毫可恕之端也。誠以朝家之深意。抑有存焉。龜柱亦一戴頭之汝立。保領之仁弘。惟此委折。輿儓之所稔知。婦孺之所慣聞是隱則。渠乃以時未出身。居在僻巷。認以罪不深重是如爲有置。量賊。龜柱之死友。而渠又量賊之死友也。氣味之合。聲息之通。隨處發露。而遮蔽不得。有如是其丁寧矣。到此地頭。雖欲終事抵賴。其可得乎。大抵昨今盤問之肯綮。不在他也。渠或被人籠絡。而有此釁犯是去乃。人或陷渠圈套而共此謀議是去乃。又或別有一種漏網之類。打成一塊。伏在何處。嘯聚經營。怨國訕上。陰幸其風吹草動之時是去乃。三者之中。必有其一。豈無其謀主。豈無其徒黨乎。雖以渠所自作之文言之。有宗中諸議四字。所謂宗中之人。姓名誰某是旀。刊譜之役。決非渠所可獨辦。幹務者何人是旀。就謀者何處是喩。如前隱諱除良。使之從實納招之意。罪人處。爲先施威。更加嚴覈捧草供。日未晩前以聞爲良如敎。
정조 4년
義禁府啓目。罪人洪柱翼。更加嚴訊。期於取服。何如啓。傳曰。姑爲罷坐。以待處分爲良如敎。
정조 4년
庚子八月十一日辰時。上御宣政殿。晝講入侍時。知事李衍祥。特進官徐有慶。參贊官南柱老。侍讀官權以綱。檢討官徐鼎修。假注書徐美修。記事官金廷龍文采五。宗臣凝善君爔。武臣副護軍李顯福。以次進伏訖。上讀新受音。自齊宣王問曰齊桓晉文之事。止遠庖廚也。以綱曰。人君之片言隻辭。可以觀度量與自期之如何。而齊宣王。以戰國之君。終有功利之心。故先問桓文之事。不能講究於行王之道。以若寡人可保民一段觀之。其所自期者。可謂卑下。孟子所答。非謂宣王眞能行王之道。而祗以引君當道之義。開發其端。反復丁寧。於此亦可見聖人非堯舜不陳之意也。殿下春秋鼎盛。聖學高明。其所自期。果何如哉。伏願講讀之暇。必以齊王度量之淺。自期之卑。爲鑑戒。凡於政令施措之間。所自期者。必須留念於弘大之地。是臣區區之望也。鼎修曰。以羊易牛。特一微事。而孟子以爲是心足以王。蓋王天下之本。不過保民。而保民之本。亦不過仁心。此乃仁之端也。若能察識存養。擴而充之。則其效至於保民而王。蓋人君一心。萬化之源。人君一念之善不善。而天下國家之治不治係焉。誠能幽獨燕閒之中。苟有涵養操存之功。則遇事觸發。無非自天理中出來。此等處。政好聖工之留意矣。上曰。經筵官之意。何如。衍祥曰。戰國之時。列國之君。未有不嗜殺人者。而齊王之以羊易牛。旣出於惻隱之端。則是心足以保民。而保民之術。不越乎仁政。爲人君者。擴充其保民之心。則其效至於王。天下莫能禦之境矣。以此保民二字擴而充之。是臣區區之望也。有慶曰。雖云五尺之童。羞稱五伯。而孟子豈不知五伯之事也。特以其纔見觳觫之形。遽發惻隱之心。則惟此一端仁心。亦足推廣而可以有爲。故初絶其功利之心而然矣。爲政之道。實本於仁心。以此擴而充之。則好矣。上曰。參贊官之意。何如。柱老曰。別無仰達者矣。上曰。今日講筵。別無可以辯難者矣。仍命退。諸臣以次退出。
정조 4년
庚子八月十一日午時。上御寶慶堂。軍士房承旨入侍時。左副承旨朴祐源。假注書徐美修。記事官金廷龍文采五。以次進伏訖。上曰。當直都事誰也。知入。賤臣承命出。還入奏曰。南顯老云矣。上命讀柱翼三招草供。祐源讀奏曰。庚子八月十一日。推考次罪人洪柱翼。年五十五。白等矣身更招公事判付內。觀此更招。渠之窮凶絶悖之跡。至譎極奸之謀。彰著無餘。明若觀火是隱則。渠亦人耳。抑何心術。更懷呑吐之計。不念罪上添罪之歸乎。槪渠以豺腸獍肚。自幼及壯。至于今鬢髮種種。賴以得力者。無他。居停於賊禧之家。爲其所豢養。追逐於逆量之際。爲其所薰染。賊徒逆類之於渠。可謂恩之厚而誼之篤矣是隱則。朝家自丙丁以後。罪人斯得。恭行天討。在渠之心。安得不隱痛在中。無異身親當之乎。以是之故。若譜例也譜錄也譜記也。各項文字中。肆施渠潛蓄之胸臆者。特不過自以謂假此而寓凶言存筆法云爾。卽此一節。獨非渠與諸逆同情之斷案乎是旀。至又龜柱。卽量𨩌之徒黨也。觀源。亦禧能之姻壻也。逆節昭著。懲討方張。則或稱參判。或稱進士。作爲手標。藏在衣笥。惟此分送記。渠則以爲。非譜伊集云云。豈足爲輕重於發明之說乎是旀。渠又以爲。此蓋事在丙申以前。故龜觀兩豎。如彼稱號。是如納供。而此亦有一言可破者。同錄諸人。亦多有丙申以前在下大夫法從之列者是去乙。以今卿宰官號書之。執此究之。明知其丙申以後之事也。到此地頭。渠雖有三尺之喙。懸河之辯。何以分疏乎。渠之同情。必有其人。俄者判付。亦已詳之。推以事理。自有骨子是去乙。特敎嚴問之下。敢生抵賴之計。指名現告新反。乃反。以設或有之。不可援引等說爲對。此與逆能供中。雖優爲謀逆。不少之人。何以承服之語。一串貫來者是置。卿等何不迫問窮詰。期於得其情實而後已乎。更良嚴覈。使不敢如前拒逆爲旀。且若附記句語之謂以實無他意。猶是罪囚粧撰之例套。亦豈可但已而不加細覈處乎。大抵平問之下。有難取服。而姑不設鞫。容俟端緖之盡露也。右良判付辭意除良。卿等各自出意見。發問目。施威嚴問爲有矣。如不直招。直爲各別嚴刑。限十五度捧草供以聞爲良如敎敎是置。矣身雖曰叵測。亦今日臣子也。設有卽地誅死之事。所當一一直陳於聖問之下。以俟處分是去乙。今乃於已彰著已捉贜之後。猶且抵賴不服者。揆以人理。寧有是乎兺不喩。昨日之供。不特抵賴而已。以全不成說之語。臨急粧出。欲以上欺天日之明。下延晷刻之命。矣身萬死難贖之罪。於此益著。槪譜錄中窮凶諸賊之職號爵名。不削仍置。此何等擧措。而況且族譜。非一人之所獨覽。且非一室之所私藏。則其不可不與有意見者。爛漫商確者。事理較然是遣。宗中諸議四字。亦見於矣身所作之文。則其非矣。身獨見者。昭不可掩。判付內。使之究覈者。卽此一款指名以告。有何難事。而惟以牢諱爲事。至以爲設或有之。何可援引等語。肆然爲對。苟非傳法啓能。決不如此。今番則無敢爲隱諱之計爲旀。龜柱觀源事段。其所分排之錄。矣身敢以非譜伊集。忽地粧撰。而所謂文集。尙未印成。則未印之前。先錄應分之處。雖三尺童。必不見欺兺不喩。矣身雖歸之於丙申以前之事。所錄中相字行。已以秉字書之。則其在於相簡逆死之後者。不言可知是遣。所錄中某某參判宅云者。在丙申春。其職尙在於三品以下之列。若在丙申以前。則書以參判。寧有是理。此等現捉之事。亦欲隱諱。是可忍也。孰不可忍也。龜柱之凶逆。國人皆知。觀源之負犯。臺啓昭著。而或在海島荐棘之中。或在嶺嶠編配之所是去乙。一心眷眷。歷歲不忘。至以所刊之冊。欲爲討便寄送。錄諸件記中。其平日綢繆密勿之情。容護顧藉之意。自在其中。惟此心腸。一一吐實。無敢爲隱諱之計爲旀。雖以附記事言之。許多句語。無非包藏不滿之心。顯有帶得顧護之意。假令此作。出於他人之手。而使矣身見之。矣身必驚駭憤痛是去乙。此則矣身作之。問其所作之由於矣身。而矣身之曰以無他意者。其可成說乎。雖於敵以下。不可以此等說爲以鎌遮眼之資是去等。況於十行判付之下。其可一味游辭。以至於死罪之上。又添死罪乎。矣身陰譎巧惡之情。嚴刑究問爲去乎。如前除良。從實直招。亦推問敎是臥乎在亦。矣身族譜事。矣身擔當爲之。實無可以援引之人是白遣。初雖以事力未逮。不得改印。而到今思之。則若能改印。可爲嚴矣而不能爲之。至今仍置者。此乃矣身無狀之罪。以此遲晩爲白乎旀。龜柱觀源事段。觀源則不過緣坐竄配。認以爲罪不大段。龜柱則當其被罪之初。矣身時未出身。居且僻巷。未有所聞知。故亦認以爲罪不大段。文集經營之時。欲知物力之容入。當分之處。第爲列置。而龜柱亦入其中矣。始出世路之後。方知其爲凶逆之罪。當初不知龜柱之罪。以爲不大段者。此實矣身之罪是白置。判付問目內辭緣。惶恐遲晩。向前罪人洪柱翼。亦以判付辭意。反復窮詰。而一味抵賴。終不直招。仍爲施威。如前納招乙仍于。始加嚴刑。則至第十度。以初不知龜柱觀源之罪爲大段。遲晩是白遣。至第十五度。又以族譜事。由於矣身之無狀。遲晩是白如乎。渠雖叵測。亦嘗備數於從臣之列。則敢以龜柱觀源之罪不大段。肆然發諸口者。平日之眼無國法。可推而知。論以王章。不可容貸是白乎矣。右項諸條。但曰遲晩。不言其所以然之故。其心所在。尤極巧惡。更加嚴刑。期於盡爲輸款。何如。讀訖。上命書傳敎曰。時原任大臣入侍事。遣史官傳諭。又命書草供判付曰。三招抵賴。與初再招無異。所謂遲晩云云。益知渠凶獰之一端。逐條逐段。沒頭沒尾。曰遲晩曰遲晩者。其口鋒之無倫絶悖。尤極萬萬譎慝。到今譜記一事。猶屬第二件。彼觀源。則參聞擧兵之凶謀。密議桐宮之講義。伊時訊推。端緖旣露。特以故相文忠公之嫡派。而渠又獨身。朝家特加屈法。減死遠配是隱則。觀源卽一換名之澤遂。易姓之弘燮是去乙。渠雖無狀。亦旣北面於國家。而乃謂觀源。以不過坐竄。罪不大段是如爲有置。渠與觀源輩。不但地相敵居相近兺除良。觀源卽逆能之愛壻。而渠卽賊禧之切族。締結於生前。綢繆於死後。追勘逆譜。出於報不報之恩。肆綴凶說。寓之信傳信之科。十手所指。萬口攸同。而敢於反復淑問之下。隱諱本情。漫漶實事。所謂掩耳偸鈴。厥罪尤大者。在渠準備語也是旀。又若龜柱。則前後逆節之次第彰露者。雖使罄竹傾海。難以殫擧。朝家之始命逮捕。旋使莅斬是如可。竝姑反汗。尙置海島。非渠負犯之有一毫可恕之端。誠以朝家之深意。抑有存焉。龜柱。亦一戴頭之汝立。保領之仁弘。惟此委折。輿儓之所稔知。婦孺之所慣聞是隱則。渠乃以時未出身。居在僻巷。認以罪不深重是如爲有置。量賊。龜柱之死友。而渠又量賊之死友也。氣味之合。聲息之通。隨處發露。而遮蔽不得。有如是其丁寧矣。到此地頭。雖欲終事抵賴。其可得乎。大抵昨今盤問之肯綮。不在他也。渠或被人籠絡而有此釁犯是去乃。人或陷渠圈套而共此謀議是去乃。又或別有一種漏網之類。打成一塊。伏在何處。嘯聚經營。怨國訕上。陰幸其風吹草動之時是去乃。三者之中。必有其一。豈無其謀主。豈無其徒黨乎。雖以渠所自作之文言之。有宗中諸議四字。所謂宗中之人。姓名誰某是旀。刊譜之役。決非渠所可獨辦。幹務者何人是旀。就謀者何處是喩。如前隱諱除良。使之從實納招之意。罪人處爲先施威。更加嚴覈捧草供。日未晩前以聞爲良如敎。書訖。上曰。時原任已入來乎。知入。賤臣承命出。還入奏曰。已竝來待矣。承史退出。
정조 4년
庚子八月十一日未時。上御宣政殿。時原任大臣入侍時。領議政金尙喆。左議政徐命善。領府事鄭弘淳。右議政李徽之。右承旨徐有防。左副承旨朴祐源。記事官金載瓚金廷龍文采五。以次進伏訖。尙喆曰。夜間聖體。若何。上曰。一樣矣。王大妃殿氣候。若何。上曰。一樣矣。惠慶宮氣候。若何。上曰。一樣矣。上命讀罪人供辭及判付。令諸大臣咸聽。讀至居停於啓禧家句。尙喆等曰。聖敎至此。而渠之情節。益無所逃矣。讀至始知龜柱之罪不大段句。尙喆等曰。萬萬凶獰矣。寧有如許道理乎。上曰。其附記所謂惡逆之科犯人杖死等語。渠自以爲深用筆法。欲報舊恩於諸賊者也。尙喆等曰。渠旣受厚恩於諸賊。諸賊伏法之後。初無驚動決絶之意。潛懷凶心。暗售筆法。以爲知恩報恩之計者。誠極萬萬巧惡矣。徽之曰。以此觀之。則龜柱之罪。益無所逃矣。不爲早斷於龜賊。故此等凶徒。看作藪壑。往往有此等變怪。更望亟賜處分。以祛其本焉。上曰。予意有在矣。上曰。李觀源。卽李益輔之子乎。尙喆等曰。以李惠輔之子。爲李益輔之養子矣。上曰。曾聞柱翼。初改相字爲秉字。猶嫌其不爲永絶。獨以柱字改行云。今乃如此矣。相字之下。爲何字行乎。尙喆對曰。相字下則爲燮字矣。取五行之義以作名。故木生火而爲燮字矣。命退。諸臣以次出。
정조 4년
庚子八月十一日酉時。上御寶慶堂。禮房承旨與玉堂上下番同爲入侍時。副校理金宇鎭。修撰徐鼎修。右承旨徐有防。假注書徐美修。記事官金廷龍文采五。以次進伏訖。上曰。金吾開坐與否。用刑與否。知入。賤臣承命出。還入奏曰。施威嚴問。終不直招。故今方箇箇刑訙云矣。上曰。捧供幾許。連爲催促。賤臣承命出。持柱翼四招草供還入。上命有防讀奏訖。命退。諸臣以次退出。